CELEX: 32008R0470
Language: sl
Date: 2008-05-26 00:00:00
Title: Uredba Sveta (ES) št. 470/2008 z dne 26. maja 2008 o spremembi Uredbe (ES) št. 1782/2003 glede prenosa pomoči za tobak v Sklad Skupnosti za tobak za leti 2008 in 2009 in Uredbe (ES) št. 1234/2007 glede financiranja Sklada Skupnosti za tobak

30.5.2008   
            
            
               SL
            
            
               Uradni list Evropske unije
            
            
               L 140/1
            
         
      UREDBA SVETA (ES) št. 470/2008
   z dne 26. maja 2008
   o spremembi Uredbe (ES) št. 1782/2003 glede prenosa pomoči za tobak v Sklad Skupnosti za tobak za leti 2008 in 2009 in Uredbe (ES) št. 1234/2007 glede financiranja Sklada Skupnosti za tobak
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti tretjega pododstavka člena 37(2) Pogodbe,
   ob upoštevanju predloga Komisije,
   ob upoštevanju mnenja Evropskega parlamenta (1),
   ob upoštevanju naslednjega:
   
               (1)
            
            
               Na podlagi člena 110j Uredbe Sveta (ES) št. 1782/2003 (2) o skupnih pravilih za sheme neposrednih podpor v okviru skupne kmetijske politike in o uvedbi nekaterih shem podpor za kmete in o spremembi nekaterih uredb se pomoč za tobak dodeli proizvajalcem surovega tobaka za proizvodna leta 2006–2009.
            
         
               (2)
            
            
               Člen 104(2) Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode (Uredba o enotni SUT) (3) določa, da se Sklad Skupnosti za tobak financira s prenosom določenega zneska pomoči za tobak za koledarski leti 2006 in 2007 v skladu s členom 110m Uredbe (ES) št. 1782/2003. Sklad Skupnosti za tobak se je vedno financiral s prenosom dela pomoči za tobak. Tak prenos za koledarski leti 2006 in 2007 je bil prvotno predlagan, ko bi uvedbo tobačnega sektorja v shemo enotnega plačila morala spremljati prehodna pomoč za tobak za isti leti. Z Uredbo Sveta (ES) št. 864/2004 (4) je bila pomoč za tobak podaljšana na leti 2008 in 2009, ne da bi bilo pri tem ustrezno podaljšano financiranje sklada Skupnosti za tobak z zmanjšanjem pomoči za tobak.
            
         
               (3)
            
            
               Ukrepi, financirani iz Sklada Skupnosti za tobak, so bili zelo uspešni in so pozitiven primer sodelovanja kmetijske in zdravstvene politike. Da se zagotovi nadaljevanje navedenih ukrepov in ob upoštevanju, da se je Sklad vedno financiral s prenosom pomoči za tobak, je primerno, da se v Sklad Skupnosti za tobak prenese znesek v višini 5 % pomoči za tobak, dodeljene za koledarski leti 2008 in 2009.
            
         
               (4)
            
            
               Uredbo (ES) št. 1782/2003 in Uredbo (ES) št. 1234/2007 bi bilo zato treba ustrezno spremeniti –
            
         SPREJEL NASLEDNJO UREDBO:
   Člen 1
   Uredba (ES) št. 1782/2003 se spremeni. Člen 110m se nadomesti z naslednjim:
   
      „Člen 110m
      Prenos v Sklad Skupnosti za tobak
      Z zneskom v višini 4 % pomoči za tobak, dodeljene na podlagi tega poglavja, za koledarsko leto 2006 in 5 % za koledarska leta 2007, 2008 in 2009 se financirajo ukrepi v okviru Sklada Skupnosti za tobak, kot določa člen 13 Uredbe (EGS) št. 2075/92.“
   
   Člen 2
   Uredba (ES) št. 1234/2007 se spremeni. V členu 104(2) se točka (b) nadomesti z naslednjo:
   
               „(b)
            
            
               za koledarska leta 2006–2009 v skladu s členom 110m Uredbe (ES) št. 1782/2003.“
            
         Člen 3
   Ta uredba začne veljati sedmi dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 26. maja 2008
      
         
            Za Svet
         
         
            Predsednik
         
         D. RUPEL
         
      
   
   
      (1)  Mnenje z dne 20. maja 2008 (še ni objavljeno v Uradnem listu).
   
      (2)  UL L 270, 21.10.2003, str. 1. Uredba, kakor je bila nazadnje spremenjena z Uredbo Komisije (ES) št. 293/2008 (UL L 90, 2.4.2008, str. 5).
   
      (3)  UL L 299, 16.11.2007, str. 1, Uredba, kakor je bila nazadnje spremenjena z Uredbo (ES) št. 361/2008 (UL L 121, 7.5.2008, str. 1).
   
      (4)  UL L 161, 30.4.2004, str. 48.